b"\n_START_ARTICLE_\nExplosions d'Alcanar d'agost de 2017\n_START_SECTION_\nPrimera deflagraci\xc3\xb3\n_START_PARAGRAPH_\nA les 23.17 hores, els Bombers de la Generalitat van ser alertats d\xe2\x80\x99una explosi\xc3\xb3 en un habitatge situat a la urbanitzaci\xc3\xb3 Montecarlo d\xe2\x80\x99Alcanar. A causa de l'explosi\xc3\xb3 es va ensorrar completament la casa. A l\xe2\x80\x99interior hi havia dues persones. L'edifici estava situat al carrer Martinenca B, del sector F de la urbanitzaci\xc3\xb3 Montecarlo d\xe2\x80\x99Alcanar Platja. L'alcalde del municipi, Jordi Bort, va confirmar que l'ona expansiva havia afectat mitja dotzena de cases ve\xc3\xafnes, a m\xc3\xa9s de provocar la mort d'una persona i ferides de diversa consideraci\xc3\xb3 a set m\xc3\xa9s._NEWLINE_Els Bombers de la Generalitat van finalitzar les tasques de desenrunament i revisi\xc3\xb3 d\xe2\x80\x99estructura de les cases afectades per l\xe2\x80\x99explosi\xc3\xb3 als volts de les 06.00h del mat\xc3\xad. Entre la runa, no s\xe2\x80\x99hi va trobar cap altra persona m\xc3\xa9s, de manera que el balan\xc3\xa7 definitiu de persones afectades dins la casa sinistrada va ser de de tres: un home ferit greu i dues v\xc3\xadctimes mortals, que es sospita que fossin Abdelbaki es Satty, imam de Ripoll i l\xc3\xadder de la c\xc3\xa8l\xc2\xb7lula, i Youssef Aalla. A la casa s'hi acumulaven una vintena de bombones de but\xc3\xa0._NEWLINE_Per una altra banda, els Bombers van determinar que l\xe2\x80\x99estructura de les tres cases del davant no va quedar afectada; els danys ocasionats per l\xe2\x80\x99impacte de diversos elements projectats per l\xe2\x80\x99explosi\xc3\xb3 va ser a nivell de fa\xc3\xa7ana i de tancaments. En aquestes cases, i segons el Sistema d\xe2\x80\x99Emerg\xc3\xa8ncies M\xc3\xa8diques, (que hi va despla\xc3\xa7at quatre unitats) s\xe2\x80\x99hi va atendre sis persones. Tan sols tres d\xe2\x80\x99elles van ser evacuades a l\xe2\x80\x99Hospital de Tortosa Verge de la Cinta. Les altres tres van ser donades d\xe2\x80\x99alta in situ._NEWLINE_Segons va informar Protecci\xc3\xb3 Civil, dels set ferits, quatre s\xc3\xb3n ciutadans francesos; un itali\xc3\xa0, un marroqu\xc3\xad i un altre espanyol. Els ferits greus/menys greus s\xc3\xb3n dos francesos, un marroqu\xc3\xad i un espanyol. Els altres s\xc3\xb3n lleus. Els Mossos d\xe2\x80\x99Esquadra van despla\xc3\xa7ar-hi cinc patrulles. T\xc3\xa8cnics de Gas Natural, de Repsol gas but\xc3\xa0 i d\xe2\x80\x99Endesa es van personar al lloc del sinistre, aix\xc3\xb2 com un t\xc3\xa8cnic d\xe2\x80\x99ind\xc3\xbastria de la Generalitat de Catalunya i el responsable de Protecci\xc3\xb3 Civil de la Generalitat a les Terres de l\xe2\x80\x99Ebre.\n_START_SECTION_\nSegona deflagraci\xc3\xb3\n_START_PARAGRAPH_\nPoc abans de les 17 hores del dia 17, una segona explosi\xc3\xb3 va tenir lloc a la mateixa finca, quan una retroexcavadora treballava retirant runa. Es creu que durant les feines de retirada de runa es va detonar involunt\xc3\xa0riament una bombona de gas but\xc3\xa0. Els Bombers hi van enviar sis dotacions i el Sistema d\xe2\x80\x99Emerg\xc3\xa8ncies M\xc3\xa8diques (SEM) hi va adre\xc3\xa7ar dos helic\xc3\xb2pters i una ambul\xc3\xa0ncia. El ferit greu era un agent dels Mossos que va patir un fort cop al pit i fou traslladat a l'Hospital Joan XXIII de Tarragona amb helic\xc3\xb2pter. Els altres ferits lleus s\xc3\xb3n cinc agents dels Mossos, dos Bombers, i el conductor de la retroexcavadora. Els Mossos van treballar amb la hip\xc3\xb2tesi que la primera deflagraci\xc3\xb3 estigu\xc3\xa9s relacionada amb la manipulaci\xc3\xb3 de gas but\xc3\xa0.\n_START_SECTION_\nRelaci\xc3\xb3 amb atac a Barcelona\n_START_PARAGRAPH_\nEl 17 d'agost al vespre Josep Llu\xc3\xads Trapero relacionaria aquesta explosi\xc3\xb3 amb l'atropellament massiu a la Rambla de Barcelona.\n_START_SECTION_\nInvestigacions posteriors\n_START_PARAGRAPH_\nDurant els dies posteriors es van realitzar diverses tasques d'investigaci\xc3\xb3 per retirar la runa i per cercar restes humanes i indicis que permetessin aclarir la investigaci\xc3\xb3 en curs. Al llarg del dia 19 els artificiers dels Mossos d'Esquadra (TEDAX) van realitzar diverses detonacions controlades al xalet. L'objectiu era gestionar el material explosiu que havia quedat a la finca, molt inestable. Els Mossos van decidir realitzar detonacions controlades, ja que intentar retirar-ho era un risc massa alt, degut a la seva inestabilitat. _NEWLINE_A data 20 d'agost s'havien trobat restes biol\xc3\xb2giques de dues o tres persones, encara no identificades. Entre els materials trobats, hi havia acetil\xc3\xa8, un gas molt inflamable, i l'explosiu TATP, habitualment usats per Estat Isl\xc3\xa0mic."